Det første letbanetog kommer til Aarhus til sommer. Derefter venter en lang række testkørsler.

Annonce

Kig godt på billederne her. Sådan kommer de letbanetog, som fra næste år kommer til at køre rundt i Aarhus og mellem Aarhus og Odder, til at se ud.

Det første letbanetog til Østjylland er ved at være klar på Stadlers fabrikker i Berlin. Her går turen fra fabrik til testcenter.

Billedet stammer fra Stadlers fabrikker i Berlin, hvor det første letbanetog til at køre på strækningen Odder-Aarhus H-Lisbjerg-Lystrup nu er ved at være klar til at levere til Aarhus.

Farvemæssigt kommer de nye letbanetog til at adskille sig en del fra Aarhus´gule bybusser.

Og nej, gummihjulene følger ikke med. Toget på fotoet er placeret på en blokvogn, der sørger for transporten fra fabrik til testcenter.

Bygningen af letbanetogene er nu så langt fremme, at man kan danne sig et indtryk af interiøret.

Det er denne slags letbanetog af typen Variobahn, vi især kommer til at se i bybilledet i Aarhus.

Stadlers fabrikker skal også levere en anden slags sporvognstog af typen Tango til Aarhus Letbane. Denne type, som fremstilles i Schweiz, skal primært køre på strækningen Grenaa-Aarhus H.

I alt skal Østjylland have leveret 26 letbanetog i god tid inden letbanen åbner i 2017.

I øjeblikket kan Stadler fremstille et komplet letbanetog om måneden i Berlin, mens det tager to måneder at fremstille et letbanevognstog i Schweiz.

Inden vognene ruller ud i det østjyske, skal de kontrolleres på kryds og tværs. Det tyske firma VCDB, som tidligere har assisteret Bergen Bybane, er blevet hyret til at bistå med kvalitetskontrollen. At Aarhus Letbane er den første af sin slags i Danmark, og at man derfor ikke kan trække på eksisterende erfaringer og godkendelser, gør ifølge Aarhus Letbane kvalitetskontrollen særligt omfattende.

Det første togsæt ventes til Aarhus til sommer.

»Vi kan endnu ikke melde en præcis dato ud. Men til sommer skal det nok blive,« siger kommunikationsmedarbejder Jens Velling fra Aarhus Letbane.

»Vi skal lige være klar til at modtage dem i det nye kontrol- og vedligeholdescenter, der er ved at blive bygget vest for Ringgadebroen. Vi er langt, men mangler stadig at få lagt skinner og få lavet kørestrøm,« forklarer han.

Til efteråret vil man fra Ringgaderbroen kunne se letbanetog futte rundt i området ved det nye kontrol- og vedligeholdelsescenter til diverse testkørsler - uden passagerer.